Návrh rozhodnutie Rady o pozícii, ktorú má v rámci Rady ministrov AKT – ES prijať Európske spoločenstvo v súvislosti s rozhodnutím uskutočniť revíziu prílohy II k dohode z Cotonou o partnerstve AKT – ES /* KOM/2009/0072 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 19.2.2009 KOM(2009) 72 v konečnom znení Návrh ROZHODNUTIE RADY o pozícii, ktorú má v rámci Rady ministrov AKT – ES prijať Európske spoločenstvo v súvislosti s rozhodnutím uskutočniť revíziu prílohy II k dohode z Cotonou o partnerstve AKT – ES (predložená Komisiou) ODÔVODNENIE 1. Cieľom navrhovanej úpravy v prílohe II k dohode o partnerstve AKT – ES je zjednodušiť operácie súvisiace s požičiavaním vlastných zdrojov Európskej investičnej banky (EIB) krajinám AKT v rámci iniciatívy pre veľmi zadlžené chudobné krajiny (HIPC) a iných medzinárodne dohodnutých rámcov udržateľnosti zadlženosti. 2. S cieľom zabezpečiť súdržnosť opatrení pri operáciách súvisiacich s požičiavaním z vlastných zdrojov EIB a iniciatívou HIPC je potrebná väčšia flexibilita so zreteľom na úrokové dotácie, ktoré sú pri pôžičkách z vlastných zdrojov v súčasnosti obmedzené vo výške 3 %. Mnohé operácie financované z vlastných zdrojov vo verejnom sektore by si vyžadovali úrokové dotácie vo výške viac ako 3 %, aby splnili medzinárodne dohodnuté podmienky alebo podobné podmienky týkajúce sa udržateľnosti zadlženosti pre HIPC. 3. Takéto ustanovenie už existuje pre zdroje riadené EIB v súvislosti s investičným nástrojom (článok 2 prílohy II). EIB by privítala, keby sa ustanovenia týkajúce sa vlastných zdrojov (článok 4 prílohy II) zosúladili s ustanoveniami týkajúcimi sa investičného nástroja. 4. Podľa článku 100 dohody o partnerstve AKT – ES môžu byť prílohy k dohode revidované, preskúmané a/alebo zmenené a doplnené Radou ministrov na základe odporúčania Výboru AKT – ES pre spoluprácu pri financovaní rozvoja. 5. Komisia preto navrhuje, aby Rada prijala pripojené rozhodnutie o pozícii, ktorá sa má prijať v mene Európskeho spoločenstva v rámci spoločnej Rady ministrov AKT – ES. Návrh ROZHODNUTIE RADY o pozícii, ktorú má v rámci Rady ministrov AKT – ES prijať Európske spoločenstvo v súvislosti s rozhodnutím uskutočniť revíziu prílohy II k dohode z Cotonou o partnerstve AKT – ES RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na druhý pododsek jej článku 300 ods. 2, so zreteľom na návrh Komisie, keďže: (1) S cieľom zjednodušiť svoje operácie súvisiace s požičiavaním vlastných zdrojov krajinám AKT v rámci iniciatívy pre veľmi zadlžené chudobné krajiny (HIPC) a iných medzinárodne dohodnutých rámcov udržateľnosti zadlženosti Európska investičná banka (EIB) navrhuje upraviť prílohu II k dohode o partnerstve AKT – ES. (2) S cieľom splniť medzinárodne dohodnuté podmienky alebo podobné podmienky týkajúce sa udržateľnosti zadlženosti pre HIPC a najmä so zreteľom na úrokové dotácie si súdržnosť opatrení pri operáciách súvisiacich s požičiavaním z vlastných zdrojov EIB a iniciatívou HIPC vyžaduje väčšiu flexibilitu. (3) V súlade s článkom 2 prílohy II k dohode o partnerstve AKT – ES takéto ustanovenie už existuje pre zdroje riadené EIB v súvislosti s investičným nástrojom. (4) Je preto vhodné zosúladiť ustanovenia týkajúce sa vlastných zdrojov EIB, ktoré sú ustanovené v článku 4 prílohy II k dohode o partnerstve AKT – ES, s ustanoveniami týkajúcimi sa investičného nástroja, ROZHODLA TAKTO: Jediný článok Postoj Európskeho spoločenstva v rámci Rady ministrov AKT – ES v súvislosti s úpravou prílohy II k dohode z Cotonou spočíva v podpore priloženého návrhu rozhodnutia Rady ministrov AKT – ES, ktorým sa mení a dopĺňa príloha II k dohode. V Bruseli Za Radu predseda PRÍLOHA Návrh ROZHODNUTIE RADY MINISTROV AKT – ES o prijatí zmien a doplnení prílohy II k dohode o partnerstve RADA MINISTROV AKT – ES, so zreteľom na Dohodu o partnerstve uzatvorenú medzi členmi africkej, karibskej a tichomorskej skupiny štátov (ďalej len „AKT“) na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou (Benin) dňa 23. júna 2000 a revidovaná v Luxemburgu 25. júna 2005 (ďalej len „dohoda o partnerstve AKT – ES“)[1], a najmä na jej článok 15 ods. 3 a článok 100, so zreteľom na odporúčanie Výboru AKT – ES pre spoluprácu pri financovaní rozvoja, keďže: (1) S cieľom zjednodušiť svoje operácie súvisiace s požičiavaním vlastných zdrojov chudobnejším krajinám AKT v rámci iniciatívy pre veľmi zadlžené chudobné krajiny (HIPC) a iných medzinárodne dohodnutých iniciatív udržateľnosti zadlženosti Európska investičná banka (EIB) navrhuje upraviť prílohu II k dohode o partnerstve AKT – ES. (2) S cieľom splniť medzinárodne dohodnuté podmienky alebo podobné podmienky týkajúce sa udržateľnosti zadlženosti pre HIPC a najmä so zreteľom na úrokové dotácie si súdržnosť opatrení pri operáciách súvisiacich s požičiavaním z vlastných zdrojov EIB a iniciatívou HIPC vyžaduje väčšiu flexibilitu. (3) V súlade s článkom 2 prílohy II k dohode o partnerstve AKT – ES takéto ustanovenie už existuje pre zdroje riadené EIB v súvislosti s investičným nástrojom. (4) Cieľom nových odsekov v článku 1 prílohy II k dohode o partnerstve AKT – ES je uplatňovať jednotné podmienky na vlastné zdroje EIB a investičné nástroje. (5) Cieľom nového znenia článkov 1, 2 a 4 prílohy II k dohode o partnerstve AKT – ES je zosúladiť ustanovenia týkajúce sa vlastných zdrojov EIB a investičného nástroja v rámci HIPC. (6) Je preto vhodné, aby sa príloha II k dohode o partnerstve AKT – ES zodpovedajúcim spôsobom zmenila a doplnila, ROZHODLA TAKTO: Článok 1 Príloha II k dohode o partnerstve AKT – ES sa týmto mení a dopĺňa takto: (1) V článku 1 je prvý odsek očíslovaný 1) a nasledujúce odseky 2), 3) a 4) sa vkladajú takto: „2. Finančné prostriedky pre úrokové dotácie podľa tejto prílohy budú sprístupnené z prídelu úrokovej dotácie uvedeného v prílohe 1b ods. 2 písm. c). 3. Úrokové dotácie môžu byť kapitalizované alebo využité vo forme grantov. Čiastka úrokovej dotácie vypočítaná z hľadiska svojej hodnoty v čase vyplatenia pôžičky sa účtuje oproti prídelu úrokovej dotácie tak, ako je to vymedzené v prílohe 1b ods. 2 písm. c) a je zaplatená priamo banke. Až 10 % prídelu pre úrokové dotácie je takisto možné použiť na podporu projektovo-orientovanej technickej pomoci v krajinách AKT. 4. Tieto podmienky sú uložené bez toho, aby boli dotknuté podmienky, ktoré môžu byť uložené krajinám AKT, na ktoré sa vzťahujú obmedzujúce podmienky pre poskytovanie pôžičiek v rámci iniciatívy pre veľmi zadlžené chudobné krajiny (HIPC) alebo iných medzinárodne dohodnutých rámcov udržateľnosti zadlženosti. Preto ak budú tieto rámce vyžadovať zníženie úrokovej sadzby pôžičky o viac ako 3 %, ako je to umožnené v článkoch 2 a 4 tejto kapitoly, banka sa bude snažiť znížiť priemernú cenu finančných prostriedkov prostredníctvom vhodného spolufinancovania zo strany ďalších darcov. Ak by toto nebolo možné, môže sa úroková sadzba pôžičky banky znížiť o potrebnú čiastku tak, aby zodpovedala úrovni vyplývajúcej z iniciatívy pre veľmi zadlžené chudobné krajiny (HIPC) alebo iného medzinárodne dohodnutého rámca udržateľnosti zadlženosti.“ (2) V článku 2 sa znenie odseku 7 nahrádza týmto znením: „7. Bežné pôžičky v krajinách, na ktoré sa nevzťahujú obmedzujúce podmienky pre poskytovanie pôžičiek v rámci HIPC alebo iných medzinárodne dohodnutých rámcov udržateľnosti zadlženosti, je možné poskytnúť za zvýhodnených podmienok v týchto prípadoch: 1. v prípade infraštruktúrnych projektov, ktoré sú predpokladom rozvoja súkromného sektora v najmenej rozvinutých krajinách, v krajinách po konfliktoch a prírodných katastrofách. V takýchto prípadoch je úroková sadzba pôžičky znížená až o 3 %, 2. v prípade projektov, ktoré zahŕňajú reštrukturalizačné opatrenia v rámci privatizácie alebo v prípade projektov so značným a zreteľne preukázateľným sociálnym alebo ekologickým prínosom. V takýchto prípadoch je možné pôžičku poskytnúť s úrokovou dotáciou, ktorej výška a forma sa určí vzhľadom na špecifiká daného projektu. Úroková dotácia však nesmie byť vyššia ako 3 %. Konečná úroková sadzba pôžičiek podľa písmena a) alebo b) však nikdy nesmie byť nižšia ako 50 % referenčnej sadzby.“ (3) V článku 4 sa znenie odseku 2 nahrádza týmto znením: „2. Pôžičky z vlastných zdrojov banky sa poskytujú za týchto podmienok: 3. referenčná sadzba úrokovej miery je sadzba uplatňovaná bankou na pôžičky s tými istými podmienkami ako v prípade meny a doby splácania v deň podpisu zmluvy, alebo v deň vyplatenia, 4. avšak v prípade krajín, na ktoré sa nevzťahujú obmedzujúce podmienky pre poskytovanie pôžičiek v rámci HIPC alebo iných medzinárodne dohodnutých rámcov udržateľnosti zadlženosti: i) projekty verejného sektora majú v princípe nárok na úrokovú dotáciu do výšky 3 %, ii) projekty súkromného sektora spadajúce pod kategórie uvedené v článku 2 ods. 7 písm. b) majú nárok na úrokové dotácie za podmienok uvedených v uvedenom ustanovení. Konečná úroková miera nesmie však byť v žiadnom takomto prípade nižšia ako 50 % referenčnej sadzby. 5. obdobie splácania pôžičiek poskytnutých bankou z jej vlastných zdrojov sa určí na základe hospodárskych a finančných charakteristík projektu. Tieto pôžičky bežne obsahujú obdobie odkladu stanovené podľa obdobia stavby projektu.“ Článok 2 Postup prijímania tohto rozhodnutia v rámci Rady ministrov AKT – ES je písomný. V Bruseli Za Radu ministrov AKT – ES predseda [1] Ú. v. EÚ L 287, 28.10.2005, s. 4.